《琐窗寒 闺情》
清代·陈素安

砌竹摇波，瓶花弄影，月痕微度。新寒太甚，怕启绿窗朱户。

听檐梢、风耶雨耶，搅来落叶纷无数。和碧梧墙外，琼箫一曲，断云归去。

无绪。伤孤处。见绛蜡烧残，泪珠似许。脂痕拭尽，莫到心灰无主。

背银缸、愁整凤衾，者宵怎觅前梦处。唤侍儿、且放罗帏，数更筹五。

作者简介：字定林，仁和人，星垣女，侍御鸿宝妹，观察沈世焘继室。有《生秋阁词》。